***Tribunal interdioecesanum primae instantiae in* civitate *Neoplantensi***

***Međubiskupijski sud prvoga stupnja u Novom Sadu***

***Újvidéki Egyházmegyeközi Elsőfokú Bíróság***

***Informativni listić za one koji namjeravaju pokrenuti***

***parnicu za proglašenje ništavosti ženidbe (kann. 1671-1691)***

KADA SE OBRATITI SUDU?

* Prije podnošenja tužbe savjetuje se:
  + Razgovor s vlastitim župnikom (župnikom prebivališta ili boravišta).
  + Razgovor s osobom koja je stručna u kanonskom pravu.
  + Proučavanje validne i izvorne kanonsko – pravne literature.
* Na temelju razgovora s osobom stručnom u kanonskom pravu, moći ćete bolje razabrati:
  + Postoji li u Vašem slučaju *pravni temelj,* tj. ulazi li Vaša bračna situacija u neki od kanonskih razloga ništavosti ženidbe.
  + Imate li *dostatne dokaze* za postupak.
  + Kako ispravno sastaviti tužbu i prikupiti sve potrebne priloge.

Ako na temelju razgovora s župnikom ili stručnom osobom uvidite da u Vašem slučaju ne postoji pravni temelj za pokretanje parnice i/ili da nema dovoljno dokaza, smatramo nepotrebnim podnositi zahtjev jer će takvu tužbu sud odbaciti, a stranka će nepotrebno snositi sudske troškove i dodatno doživjeti razočaranje.

Neka stranke ne predaju tužbe prije nego što ispune prethodno navedene korake, koji su usmjereni prema upoznavanju njihove situacije i prikupljanju korisnih elemenata za moguću provedbu redovitog i kraćeg sudskog postupka.

KAKO ODREDITI MJERODAVNI SUD?

Mjerodavni sud određuje se prema sljedećim kriterijima:

* Sud mjesta u kojemu je slavljena ženidba.
* Sud mjesta u kojemu jedna ili obje stranke imaju prebivalište ili boravište.
* Sud mjesta u kojemu se stvarno treba prikupiti većina dokaza.

Za vjernike Beogradske nadbiskupije, Subotičke i Zrenjanske biskupije, te Eparhije svetog Nikole u Ruskom Krsturu, odnosno ukoliko je sakrament ženidbe sklopljen u ovim nad/biskupijama ili eparhiji, mjerodavni je *Međubiskupijski sud prvoga stupnja u Novom Sadu.*

Vjernicima spomenutih nad/biskupija ili eparhije, koji su sakrament ženidbe sklopili u nekoj drugoj biskupiji ili u inozemstvu, preporuča se da pokrenu postupak pri sudovima mjerodavnima za te krajeve, jer redovito jedna od stranaka u postupku, većina dokaza i svjedoka, žive u drugim biskupijama ili u inozemstvu. U tom slučaju bi *Međubiskupijski sud u Novom Sadu* također mogao biti mjerodavan*,* ali bi komunikacija sa strankama bila otežana, što odugovlači cijeli postupak i značajno povećava sudske troškove zbog prijevoda, te je potrebno prosuditi što bi najbolje bilo za odvijanje cijeloga postupka.

ŠTO JE SVE POTREBNO UČINITI PRIJE PODNOŠENJA TUŽBE?

* Upoznavanje sa sudskim troškovima.
* Sastavljanje tužbe.
* Informiranje druge stranke o namjeri pokretanja postupka ili zajedno podnošenje tužbe.
* Informiranje svjedoka o predlaganju za svjedočenje u postupku.

ŠTO MORA SADRŽAVATI TUŽBA ZA REDOVITI POSTUPAK?

Tužba mora:

* Naznačiti *suca* od kojeg se zahtijeva obrana vlastitih prava. Dovoljno je navesti adresu suda pred kojim se pokreće parnica (*MEĐUBISKUPIJSKI SUD PRVOGA STUPNJA U NOVOM SADU, Futoška ulica 9, SRB-21000 Novi Sad*).
* Naznačiti *objekt* zahtijevanja (npr. proglašenje ništavosti ženidbe; rastava uz trajanje ženidbenog veza).
* Naznačiti *ženidbu* o kojoj je riječ (kada i gdje je sklopljena, između kojih osoba – navesti potpune podatke o oba ženidbena druga).
* Precizirati *temelj ili pravni naslov* zahtjeva, izloživši barem općenito *činjenice i dokaze* kojima se potvrđuje ono što se tvrdi. U tužbi treba jasno navesti kanonski razlog ili kanonske razloge nevaljanosti ženidbe i na čijoj se strani nalaze. Predmet spora mora proizlaziti iz tužbe, mora u tužbi biti obrazložen i moraju biti bar općenito za njega navedeni dokazi. U parnicama proglašenja ništavosti ženidbe kanonski razlog ništavosti ženidbe mora postojati u trenutku davanja privole (u trenutku vjenčanja). Ako tužitelj(ica) ne precizira i ne naznačuje na koje se pravo oslanja i bar općenito ne iznosi činjenice i dokaze kojima se potkrepljuje ono što se tvrdi, sudac ne može prihvatiti takvu tužbu (kan. 1504, 2°).
* Naznačiti mjesto, tj. *prebivalište ili boravište u kojem tužitelj/ica stanuje* (adresu i kontakt podatke).
* Naznačiti *prebivalište ili boravište* tužene stranke (kan. 1408).
* Biti vlastoručno *potpisana* od tužitelja/tužiteljice, s naznakom dana, mjeseca i godine.

Ukoliko se stranke slože kod pokretanja postupka, moguće je da oboje potpišu tužbu.

* Preporuča se da tužba bude računalno napisana (može i vlastoručno), ali u svakom slučaju vlastoručno potpisana.

ŠTO JE SVE NUŽNO PRILOŽITI TUŽBI?

1. Vjenčani list iz župe vjenčanja (*original*).
2. Postupak za ženidbu iz župe vjenčanja – Examen sponsorum (*kopija*).
3. Presudu brakorazvodne parnice građanskog suda (*kopija*).
4. Krsni list tužitelja/tužiteljice (*original*).
5. Krsni list tužene stranke (*original*).
6. Svjedočanstvo o istinoljubivosti i vjerodostojnosti, tj. preporuku vlastitoga župnika za tužitelja/tužiteljicu.
7. Popis svjedokâ. Na poseban papir navesti podatke o svjedocima: ime, prezime, adresu i telefon, u kakvom ste odnosu (rodbina, prijatelji, poznanici…) te o čemu pojedini svjedok može posvjedočiti. Navesti ono što svjedok može posvjedočiti s obzirom na kanonski razlog nevaljalosti ženidbe. Za sudski postupak korisno je da svjedok poznaje stranke prije vjenčanja, u trenutku sklapanja ženidbe i neposredno nakon vjenčanja. Neka tužitelj(ica) navede barem tri svjedoka koji mogu posvjedočiti o predmetu spora.

ŠTO SE SVE JOŠ MOŽE PRILOŽITI TUŽBI?

Ukoliko posjeduje, stranka može priložiti nešto od sljedećega:

* Službena dokumentacija koja potkrjepljuje samu tužbu (zdravstvena, sudska, policijska, centra za socijalnu skrb, ustanova za karitativno djelovanje i društvenu skrb i sl.).
* Drugi dokazi koji potkrjepljuju ono što se tvrdi u tužbi (privatne i/ili javne isprave, osobna korespondencija, audio-vizualni zapisi, tonski zapisi, fotografije, ispis sms poruka i/ili elektroničke pošte i sl.).

ŠTO MORA SADRŽAVATI TUŽBA KOJOM SE NAMJERAVA UĆI U KRAĆI POSTUPAK PRED BISKUPOM?

Kod parnica ništavosti ženidbe najčešće se primjenjuje redoviti sudski postupak. Osim njega, postoji i kraći postupak pred biskupom koji se može primijeniti u slučaju očite ništavosti.

Tužba mora uz sve ono što je navedeno za redoviti postupak, sadržavati i sljedeće:

* Kratko, cjelovito i jasno iznijeti činjenice na kojima se zahtjev temelji.
* Navesti dokaze koje sudac može odmah prikupiti te sadržavati u prilogu isprave na kojima se zahtjev temelji.
* Među dokaznim sredstvima koja podupiru tužbu, trebaju biti svi medicinski dokumenti koji očito čine nekorisnom provedbu službenog vještačenja.

Da bi se mogao voditi kraći postupak pred biskupom, moraju se istovremeno ispuniti dva zakonska uvjeta:

1. Da zahtjev trebaju podnijeti oba ženidbena druga ili jedan ženidbeni drug uz suglasnost drugoga.
2. Da okolnosti stvari i osoba, potkrijepljeni svjedočanstvima ili ispravama, ne zahtijevaju pomnije ispitivanje ili istraživanje, te jasno ukazuju na očitu ništavost ženidbe.

KAKO SE PREDAJE TUŽBA?

* Tužba se predaju u sjedištu suda u Novom Sadu ili se može poslati poštom na adresu:

*MEĐUBISKUPIJSKI SUD PRVOGA STUPNJA U NOVOM SADU*

*Futoška ulica 9, SRB-21000 Novi Sad*

*Međubiskupijski sud prvoga stupnja u Novom Sadu,* mjerodavan je za Beogradsku nadbiskupiju, biskupije Subotičku i Zrenjansku, te Eparhiju svetog Nikole u Ruskom Krsturu.

Sjedište Suda je u Novom Sadu (Futoška ulica 9, SRB-21000 Novi Sad; e-mail: *tribunalns1@gmail.com*), ali ima svoje istražne odsjeke: Beograd (Svetozara Markovića 20), Subotica (Trg svete Terezije 3), Zrenjanin (Trg Slobode 8, pf. 98), Ruski Krstur (Maršala Tita 64).